[pic] | COMISIA EUROPEANĂ |

Bruxelles, 30.6.2010

COM(2010)346 final

RAPORT AL COMISIEI CĂTRE PARLAMENTUL EUROPEAN ȘI CONSILIU

PRIVIND EVALUAREA INTERMEDIARĂ A PROGRAMULUI STATISTIC COMUNITAR PENTRU PERIOADA 2008-2012

RAPORT AL COMISIEI CĂTRE PARLAMENTUL EUROPEAN ȘI CONSILIU

PRIVIND EVALUAREA INTERMEDIARĂ A PROGRAMULUI STATISTIC COMUNITAR PENTRU PERIOADA 2008-2012

INTRODUCERE

Decizia nr. 1578/2007/CE a Parlamentului European și a Consiliului privind programul statistic comunitar pentru perioada 2008-2012 (PSC) a fost adoptată[1] la 11 decembrie 2007. Politica subliniază priorități privind prosperitatea, competitivitatea, inovarea și creșterea, solidaritatea și dezvoltarea umană, coeziunea economică, socială și regională, dezvoltarea durabilă și provocările de natură demografică, precum și viitoarea extindere a Uniunii Europene (UE).

Prezentul document reprezintă raportul interimar cerut la articolul 6 din decizie și se bazează pe mecanismele Eurostat de reportare internă pentru programele anuale de lucru și pe un raport al unui consultant care se referă la unele elemente specifice. În secțiunea 2 se rezumă principalele realizări ale PSC, secțiunea 3 privește în viitor, către a doua jumătate a PSC, iar secțiunea 4 abordează elemente specifice care trebuie să fie abordate în raport. Secțiunea 5 prezintă recomandări pentru viitor.

PRINCIPALELE REALIZăRI ALE PROGRAMULUI

În această secțiune se pune accentul pe primii doi ani din program.

Sinteză

PSC conține aproximativ 130 de obiective, majoritatea acestora fiind multianuale și necesitând o implementare constantă pe întreaga perioadă de programare. Pentru fiecare titlu[2] din program, multe dintre obiective (în jur de 90%) sunt demarate și este probabil să fie realizate până la finele lui 2012, deși constrângerile din punct de vedere al resurselor din SSE pot îngreuna realizarea lor mai mult decât se estimează. Unele obiective importante au fost deja realizate până la finele lui 2009 [constituirea unui Comitet consultativ european pentru guvernare statistică (CCEGS), adoptarea unui regulament cu privire la statisticile energetice, o pagină de internet a Eurostat care să fie mai accesibilă utilizatorilor]. Obiectivele la care încă nu s-au început activitățile includ dezvoltarea de indicatori pentru a analiza performanța serviciilor de logistică și a transportului intermodal, implementarea NACE rev2 în cadrul statisticilor pentru conturile naționale și dezvoltarea unei metodologii pentru evaluarea calității datelor regionale.

Mai mult, Sistemul statistic european (SSE) a demonstrat capacitatea sa de a soluționa consecințele de ordin statistic ale crizei financiare în domeniile statisticilor macroeconomice și sociale. Deciziile privind prelucrarea statistică a intervențiilor guvernamentale au fost emise, iar indicatorii economici și privind piața muncii au fost furnizați. Indicatorii statistici existenți sunt supuși unei revizuiri și sunt în progres mai multe proiecte care au ca scop furnizarea indicatorilor suplimentari pentru factorii de decizie politică, ameliorând utilizarea datelor existente. Având în vedere faptul că tot mai puține resurse sunt disponibile, va fi necesar un efort și mai susținut pentru a armoniza metodologia, conceptele și definițiile din mai multe domenii și pentru a ameliora standardizarea, astfel încât să se realizeze obiectivele PSC până la finele lui 2012.

Aspecte transversale

Rolul statisticilor în integrarea europeană

Lucrările de creare a unui registru comunitar al grupurilor de întreprinderi multinaționale, care se bazează pe noul regulament privind registrele întreprinderilor, au progresat bine odată cu validarea seturilor de date privind un număr de 5 000 de astfel de grupuri. A fost pregătit un proiect de regulament privind schimbul de date confidențiale între Eurostat și Sistemul European al Băncilor Centrale, cu scopul de a ameliora calitatea registrului. Alte activități notabile includ eforturi sporite de a standardiza instrumentele de transmitere a datelor și metadatele, dezvoltarea ulterioară a instrumentelor integrate de IT pentru sistemele de producție, lucrări conceptuale privind noul sistem european de conturi naționale (SEC) și implementarea cu succes a NACE rev2 în multe domenii statistice. S-au înființat o nouă structură de guvernanță în ceea ce privește confidențialitatea datelor statistice și un proces pentru a furniza reacții privind proiectele de cercetare relevante pentru SSE.

Relațiile cu părțile interesate

SSE

Un prim raport privind respectarea de către SSE a Codului de bune practici al statisticilor europene (CP) a fost publicat în 2008, de atunci, implementarea a continuat în totalitatea SSE iar CCEGS, care a fost înființat pentru a pune la dispoziție o opinie independentă asupra SSE în acest sens, sprijină evaluarea regulată a conformității și monitorizarea acțiunilor de ameliorare. În prezent, Programul european de formare statistică este dezvoltat anual, ca parte a unei strategii pe termen lung.

Cooperarea cu utilizatorii

Dialogul cu utilizatorii a fost consolidat prin conferințe privind conturile naționale și statisticile privind prețurile și prin stabilirea și punerea în funcțiune a noului organism de consultare a utilizatorilor (Comitetul consultativ european pentru statistică), care inițiază dialoguri cu alte părți interesate și audieri în cadrul Comisiei.

Cooperare tehnică cu țări terțe și cooperare cu organizații internaționale

Importanța SSE și a standardelor europene pe scena internațională a înregistrat o creștere datorită unei consultări și a unei coordonări regulate.

Instrumente

O mai bună legiferare și un raport echilibrat între costuri și beneficii

Activitățile în acest sens au arătat că nici sarcina, nici costurile nu sunt măsurate de către toate statele membre într-un mod sistematic sau omogen pentru toate domeniile statistice. Propunerile de simplificare și reformare a legislației în domeniile energiei, transportului, migrării, Intrastat, Statisticilor structurale de întreprindere (SSI) și agriculturii au fost adoptate în 2008 și în 2009, în cadrul eforturilor continue de a reduce sarcina care le revine respondenților. Ținând seama de faptul că o simplificare mecanică suplimentară a cerințelor statistice ar perturba furnizarea unor date de bună calitate utilizatorilor, Eurostat și-a propus să modernizeze procesele de producție statistică revizuind / reprioritizând în același timp programul statistic.

Controlul conformității

Controlul regulat al conformității pentru sporirea calității statisticilor comunitare a fost implementat în limitele cadrului actual.

Capacitatea sporită de a răspunde nevoilor utilizatorilor

Mai multe proiecte au fost lansate, de exemplu, în legătură cu modernizarea statisticilor europene referitoare la întreprinderi și comerț (MEETS), pentru a combina diferite surse statistice și pentru a diferenția cerințele pentru contribuții la totalurile europene (reformarea SSI). Utilizarea de module ad-hoc a fost extinsă în domeniul statisticilor sociale (de exemplu, privind sănătatea, handicapul, migranții, tranziția de la studii la muncă) pentru a crește capacitatea de a răspunde nevoilor noilor utilizatori.

Sprijin financiar pentru perioada de programare

Pentru a simplifica procedurile de gestionare a subvențiilor, Eurostat a lansat mai multe inițiative, precum dezvoltarea acordurilor cadru de subvenții de parteneriat, examinarea introducerii unor sume forfetare pentru subvenții și simplificarea procedurilor pentru rețelele SSE, însă vor mai fi necesare eforturi suplimentare.

Utilizarea cunoștințelor tehnice ale partenerilor în scopuri comunitare

Noi tipuri de rețele de colaborare au fost dezvoltate pentru schimbul de experiență și pentru canalizarea cunoștințelor și a resurselor în SSE (SSEnet). Acestea includ lucrări realizate în cadrul proiectelor de către anumite state membre, rezultatele lor fiind puse la dispoziția întregului SSE. Acest instrument pentru o mai bună cooperare în SSE este utilizat intensiv în mai multe domenii și a dat deja rezultate bune.

Difuzare

Pagina web a Eurostat, care a fost restructurată, a fost lansată online în aprilie 2009 cu îmbunătățirea accesului, a instrumentelor de navigare și a extragerii de date, iar o bază de date revizuită este în curs de finalizare pentru a multiplica funcționalitatea gestionării de date și de metadate. Succesul diferitelor inițiative precum „ Statistics explained ” și publicațiile far este demonstrat prin creșterea numărului de descărcări.

Activită ți transversale

Indicatori structurali au fost dezvoltați și utilizați pentru a analiza programele naționale de reformă din cadrul schemelor de monitorizare pentru strategia de la Lisabona. Au fost elaborate profile de calitate și canale de difuzare mai bune atât pentru indicatorii structurali, cât și pentru indicatorii de dezvoltare durabilă. Aceștia din urmă au fost utilizați pentru actualizarea strategiei UE pentru dezvoltarea durabilă și a raportului său de monitorizare din 2009 și a fost finalizat un studiu de fezabilitate care a avut ca scop extinderea acestora cu indicatori de bunăstare.

În ceea ce privește extinderea, s-a acordat asistență țărilor candidate și potențial candidate pentru a moderniza și consolida sistemele lor statistice și pentru a ameliora disponibilitatea datelor statistice de bună calitate. Au fost întreprinse acțiuni specifice pentru a publica în mod regulat date care să sprijine procesul de negociere și pentru monitorizarea la nivel internațional a recensămintelor de populație.

Discuțiile privind suplimentarea indicatorilor macroeconomici precum PIB cu indicatori care să reflecte aspectele sociale și de mediu ale progresului au dus la adoptarea comunicării „Dincolo de PIB - Măsurarea progreselor într-o lume în schimbare”[3].

Domenii statistice pe titluri

Libera circulație a mărfurilor: Noua legislație a fost elaborată pentru Intrastat și Extrastat, având ca scop reducerea sarcinii care le revine respondenților și, pentru Extrastat, rezolvarea potențialelor pierderi de date atunci când datele statistice cerute nu sunt disponibile din declarațiile vamale. Au fost investigate moduri de reducere a asimetriilor în fluxurile comerciale de tip oglindă, iar coerența între statisticile privind comerțul cu mărfuri și balanțele de plăți a fost ameliorată printr-o monitorizare regulată și prin emiterea unor recomandări adecvate.

Agricultura: Statelor membre li s-a acordat sprijin substanțial și a fost adoptată legislația care garantează implementarea unui recensământ în domeniul agricol pentru perioada 2009-2010. A fost elaborată o strategie pentru îmbunătățirea statisticilor privind utilizarea terenurilor și s-au depus eforturi pentru a răspunde necesităților de informare statistică ale politicii maritime a Comisiei. S-au luat măsuri legislative în domeniul statisticilor agricole și de mediu și pentru reducerea sarcinii în ceea ce privește statisticile în domeniul animalier și al culturilor.

Libera circulație a persoanelor, serviciilor și capitalurilor: Pentru prima dată, s-au colectat date în domeniul statisticilor privind filialele străine și s-a adoptat o legislație privind raportarea de calitate. Metodologia pentru statisticile referitoare la permisele de ședere a fost elaborată și măsurile de punere în aplicare au fost adoptate.

Justiție, Libertate și Securitate: Măsurile de punere în aplicare privind statisticile anuale privind migrația au fost pregătite. S-a realizat un modul ad-hoc privind integrarea migranților pe piața forței de muncă. Publicarea anuală a statisticilor privind criminalitatea și justiția penală a început în 2007 și s-au efectuat 17 exerciții pilot pentru a testa chestionarul privind o anchetă UE privind securitatea (anchetă privind victimizarea) prevăzută pentru 2013.

Transport: S-au furnizat permanent date pentru toate modurile de transport, iar temeiul juridic a fost consolidat. În ceea ce privește siguranța transportului, a fost inițiat un memorandum de înțelegere cu alți producători de date.

Politica economică și monetară: În ceea ce privește conturile naționale , Eurostat a contribuit la revizuirea Sistemului de conturi naționale al ONU, care a fost finalizată în 2009. În paralel, SEC este actualizat și programul său de transmitere este în discuție. S-au demarat planificarea pentru a garanta implementarea coordonată a SEC revizuit și noul manual al balanței de plăți al FMI. Verificarea statisticilor privind resursele proprii a beneficiat de o atenție deosebită și au fost furnizate date privind monitorizarea bugetară și fiscală în contextul procedurii deficitului excesiv , în timp ce lucrările pentru ameliorarea cadrului metodologic și comparabilității datelor au continuat. Situația extraordinară în ceea ce privește datoria Greciei și cifrele referitoare la deficitul acesteia a creat o provocare specială din punct de vedere al resurselor pentru Eurostat la analiza situației și la elaborarea măsurilor de contracarare. Totalurile UE pentru contul financiar al balanței de plăți au fost publicate pentru prima dată în 2009. În ceea ce privește statisticile pe termen scurt , a fost publicat un raport privind implementarea regulamentului, subliniind cele mai bune practici și aspecte de calitate referitoare la date. S-au continuat eforturile pentru ameliorarea gradului de acoperire, a lungimii seriilor și a oportunității principalilor indicatori economici europeni. În domeniul statisticilor privind prețurile , s-au continuat lucrările metodologice pentru indicele armonizat al prețurilor de consum, iar activitățile de monitorizare a conformității au inclus și alte țări. S-au înregistrat progrese în ceea ce privește colectarea mai multor statistici detaliate privind prețurile. Începând din 2008, paritățile puterii de cumpărare sunt produse în conformitate cu noul regulament. Proiectul privind conturile sectoriale este un exemplu pentru modul de furnizare de noi statistici bazate pe integrarea datelor existente.

Ocuparea forței de muncă: Mai multe module ad-hoc pentru ancheta privind forța de muncă (AFM) au fost implementate. S-au adoptat temeiul juridic pentru viitoarele module ad-hoc și regulamentul privind statisticile trimestriale privind locurile de muncă vacante. S-a realizat o examinare aprofundată a calității AFM. Rezultatele anchetei din 2006 asupra structurii salariilor au fost difuzate, inclusiv comunității cercetătorilor.

Politica comercială comună: S-au înregistrat progrese în ceea ce privește armonizarea datelor din domenii statistice diferite, dar conectate, precum statisticile comerciale, statisticile privind balanțele de plăți și conturile naționale.

Politica socială, educația, formarea profesională și tineretul: În 2009, în urma crizei, statisticile sociale au fost analizate pentru a completa lacune de informații. Au devenit disponibile informații comparabile privind protecția socială și incluziunea socială. Proiectul privind principalele variabile din anchetele sociale a dus la o mai bună integrare a conceptelor și a definițiilor în diverse domenii. În ceea ce privește statisticile privind învățământul și învățarea de-a lungul vieții , s-au înregistrat progrese odată cu publicarea rezultatelor privind educația adulților și continuarea formării profesionale. O gamă largă de date privind tineretul a fost difuzată prin intermediul Raportului UE privind tineretul 2009. A fost pregătită o prezentare a tuturor statisticilor referitoare la gen și s-au produs date specifice în acest sens. Regulamentul privind recensământul privind populația și locuințele a fost adoptat, iar măsurile de punere în aplicare au fost pregătite. Proiecții demografice generale și regionale au fost puse la dispoziție pentru nevoile strategice corespunzătoare.

Sănătatea publică: A fost adoptat un regulament cadru privind sănătatea publică și sănătatea și siguranța la locul de muncă, măsurile de punere în aplicare au fost pregătite și au fost publicate date privind asistența medicală, cauzele de deces, accidentele la locul de muncă și bolile profesionale. Chestionarul european pe teme de sănătate a fost implementat în 2008.

Protecția consumatorilor: O publicație panoramică privind consumatorii din Europa, precum și o carte de buzunar privind produsele alimentare de la fermă în farfurie au fost publicate. În ceea ce privește siguranța alimentară, au fost difuzate date privind controlul alimentelor și al hranei pentru animale și privind activitățile de monitorizare.

Industrie: Lucrările de dezvoltare din domeniul statisticilor privind întreprinderile s-au concentrat pe globalizare și pe indicatorii privind spiritul antreprenorial, prin realizarea mai multor studii și calcule de test. Programul MEETS a fost adoptat și s-au aprobat programe anuale de lucru ulterioare. Regulamentul privind societatea informațională a fost modificat și s-au pus la dispoziție date pentru Raportul privind competitivitatea digitală a Europei. În ceea ce privește statisticile referitoare la turism , au apărut mai multe publicații cu orientare strategică, iar temeiul juridic a fost revizuit. Proiectul privind conturile satelit privind turismul s-a concentrat pe continuarea armonizării. Regulamentul privind statisticile în domeniul energiei a fost adoptat în 2008 și, în consecință, au fost colectate date. Lucrările metodologice s-au axat, printre altele, pe măsurarea eficienței energetice și a energiei regenerabile.

Coeziune economică și socială: Ca urmare a revizuirii clasificării teritoriale NUTS din 2008, toate datele regionale au fost convertite și s-a demarat un proiect de colectare a unei game largi de date NUTS de nivel 3. A fost lansată o nouă rundă de colectare de date pentru auditul urban.

Cercetare și dezvoltare tehnologică: Mai multe anchete privind inovarea comunitară, dezvoltarea carierei deținătorilor titlului de doctor și privind cercetarea și dezvoltarea au fost implementate, metodologia și calitatea acestora au fost ameliorate, iar accesul la date a fost lărgit. Pentru metodologie, structurile de guvernanță externe și interne adecvate au devenit operaționale. Proiecte de cooperare pentru integrarea datelor, controlul divulgării statistice și abordări bazate pe un model au fost lansate și s-a convenit asupra unei strategii pentru lărgirea accesului la microdate.

Mediu: Strategia europeană pentru conturile economice de mediu a fost revizuită și s-a adoptat o propunere legislativă. S-au accelerat activitățile privind indicatorii cumulați privind eficiența resurselor și impacturile asupra mediului, iar activitățile referitoare la statisticile privind deșeurile, reciclarea, apa și solul sunt în progres. Eurostat a contribuit la deliberările privind statisticile privind schimbările climatice, a stabilit planuri de acțiune conexe și a acordat sprijin valoros la pregătirea inventarului anual al gazelor cu efect de seră în cadrul UE.

Cooperare pentru dezvoltare: Cooperarea s-a axat pe promovarea coordonării donatorilor și pe promovarea cauzei statisticilor, în special cu privire la strategiile naționale pentru dezvoltare. S-a elaborat un ghid al statisticilor în cooperarea comunitară pentru dezvoltare pentru a sprijini conceperea proiectelor statistice în țările în curs de dezvoltare.

Cooperarea economică, financiară și tehnică cu țări terțe: O gamă vastă de sfaturi tehnice și de ajutoare pentru țările implicate în politica europeană de vecinătate a fost acordată, iar datele rezultate din proiectele de cooperare au fost publicate.

Utilizarea resurselor umane și financiare

În 2008, s-a observat o ușoară creștere a resurselor umane, datorată, în principal, extinderii, însă, începând din 2009, politica Comisiei de creștere zero a resurselor va fi continuată și va fi administrată prin proiecte strategice care implică planificare în avans și dezvoltarea carierei.

Angajamentele bugetare pentru implementarea programului s-au ridicat la aproximativ 66 de milioane EUR în 2008 (creditele Eurostat au reprezentant 48 de milioane EUR) și la 80 de milioane EUR în 2009 (54 de milioane EUR pentru creditele Eurostat), cu un procent tot mai mare din buget alocat Eurostat, înlocuind bugetele subdelegate de la alte servicii ale Comisiei.

ELEMENTE CHEIE PENTRU A DOUA JUMăTATE A PSC

În ceea ce privește funcționarea SSE (Planul de acțiune Cracovia/Haga), în 2009, a fost adoptat un regulament privind statisticile europene[4]. Acesta oferă un mediu juridic stabil și transparent care asigură independența, integritatea și responsabilizarea membrilor SSE. În special, regulamentul expune principii care permit tuturor membrilor SSE să producă și să difuzeze mai eficient statistici, stabilește structura SSE, conferă, în sistemul statistic, un rol de coordonare pentru Eurostat la nivel european și pentru institutele naționale de statistică la nivel național, instituționalizează rețelele de colaborare și consolidează exigențele în materie de calitate a datelor produse. Continuarea elaborării și punerii în practică a codului de bune practici în SSE este de o importanță la fel de vitală pentru ameliorarea calității și a încrederii în statisticile europene.

Mai mult, o comunicare privind metoda de producție a statisticilor UE – o viziune pentru următoarea decadă a fost adoptată de Comisie în august 2009[5] și salutată de Consiliul ECOFIN în noiembrie 2009[6]. Principala sa ambiție este de a ameliora eficiența producției statistice prin schimbarea metodei de producție. Datorită unei adaptări permanente a portofoliului produselor și serviciilor sale prin inovare și prin noi dezvoltări, ar trebui să garanteze că SSE poate continua să joace un rol adecvat în a sprijini elaborarea politicilor UE și că poate satisface așteptările utilizatorilor în viitor. Viziunea se bazează pe dezvoltarea de instrumente care utilizează tehnologii ale informației și ale comunicării, precum și pe o abordare holistică și va implica o distanțare de modelele tradiționale „ stovepipe ” în direcția unui model de producție integrată, astfel cum este descris în strategia de implementare comună recent elaborată.

Mai mult, o nouă structură de guvernare a SSE acoperă modele și forme avansate de cooperare SSE, precum grupuri directoare pentru toate domeniile statistice, grupuri de sponsorizare pentru proiecte individuale, pe o perioadă limitată, de natură strategică și rețele de colaborare pentru a facilita evoluțiile tehnice și transferul de cunoștințe în cadrul SSE. O reformă a procesului de programare și de planificare este în curs.

Pentru a alinia sistemul statistic din Grecia la cerințele UE și la standardele SSE, SSE va asista autoritatea statistică elenă la reclădirea sistemului statistic, astfel încât să poată produce date statistice de încredere, iar această asistență va absorbi o mare parte din resursele SSE.

În fine, realizarea unei analize a eficienței costurilor pentru toate domeniile a debutat (elaborarea de fișe de informații recapitulative, măsurarea costurilor și a sarcinii, de exemplu), însă este nevoie de eforturi suplimentare.

ASPECTE SPECIFICE CARE TREBUIE INCLUSE ÎN RAPOARTE

Efecte concurențiale asupra IMM-urilor ca urmare a reducerii sarcinii administrative

Efectele asupra competitivității IMM-urilor au fost evaluate prin estimarea reducerii sarcinii pentru acest grup de întreprinderi revizuind cea mai împovărătoare legislație statistice pentru întreprinderi, și anume Intrastat, statisticile structurale de întreprindere și Prodcom. Sume cuprinse între 200 și 250 de milioane EUR pot fi reinvestite în activitățile comerciale ale IMM-urilor în cazul în care schimbările legislației UE, precum limitarea numărului de produse statistice anchetate, creșterea pragurilor peste care întreprinderile trebuie să transmită date Intrastat și suprimarea anumitor variabile transmise pentru statisticile structurale de întreprindere, sunt integrate în practicile statelor membre.

Repartizarea sarcinii financiare între bugetul UE și bugetele statelor membre

Repartizarea sarcinii financiare este definită ca împărțirea bugetelor cheltuite de UE și, respectiv, de statele membre pentru a produce statistici acoperite de PSC. Majoritatea finanțărilor furnizate de UE sprijină investițiile și formarea capacităților pentru noi inițiative în statele membre, ceea ce nu include, în mod normal, activități statistice bazate pe acte juridice. Sarcina financiară pentru implementarea PSC se referă, în primul rând, la producerea de informații statistice în institutele naționale de statistică și, în consecință, se bazează în mare măsură pe contribuția statelor membre. Faptul că între 60 și 90% din activitățile programelor de lucru în domeniul statistic ale statelor membre se referă la programe de lucru ale UE dovedește că există un grad considerabil de sinergie între programele de lucru în domeniul statistic europene și cele naționale. Trebuie stabilit un sistem de informare adecvat privind costurile acoperite de UE și de statele membre, dacă se dorește obținerea unor estimări mai precise.

Date pentru analiza imparțială a impactului social și economic

Eurostat monitorizează regulat nevoile utilizatorilor, inclusiv pe cele ale factorilor de decizie politică în vederea monitorizării și revizuirii politicilor. Satisfacția utilizatorilor este măsurată prin anchete regulate și prin alte mijloace. În consecință, SSE furnizează seturile de date necesare pentru analiza imparțială și obiectivă a impactului social și economic.

RECOMANDăRI

Situația acțiunilor întreprinse în urma recomandărilor anterioare

Recomandările emise în urma evaluării anterioare s-au concretizat prin introducerea de mecanisme care vor permite coordonarea obiectivelor PSC cu programele de lucru anuale în cadrul proceselor de planificare și de raportare, ameliorând astfel monitorizarea implementării programelor. Recomandarea privind echilibrarea cererilor și a resurselor a contribuit la elaborarea comunicării privind o viziune pentru următorul deceniu.

Definirea noilor nevoi în materie de informa ții statistice

Necesități în termeni de noi date, mai complexe și mai actuale, în scopuri politice, sunt susceptibile să apară în orice moment, de exemplu, în ceea ce privește comunicarea referitoare la PIB și dincolo de aceasta, raportul Comisiei privind măsurarea performanței economice și a progresului social („raportul Stiglitz-Sen-Fitoussi”), necesitatea de mai multe date georeferențiate, date privind handicapul, indicatori privind piețele de consum și, în special, pentru monitorizarea prețurilor detaliate ale produselor de la an la an și pentru strategia Europa 2020. Pentru a răspunde acestor necesități, va fi necesară, la nivelul SSE, o abordare mai integrată, care să utilizeze surse de date multiple și combinate alături de armonizarea metodologiei, a conceptelor și a definițiilor.

Consolidarea parteneriatului în cadrul SSE

Evoluțiile SSE vor duce la o reorientare suplimentară a PSC astfel încât să răspundă viitoarelor provocări. Adaptarea procesului de planificare și a programelor anuale va fi necesară, alături de evaluarea obiectivelor PSC. Stabilirea mai multor modele de cooperare integrată diferite împreună cu statele membre va necesita o mai mare interacțiune, o mai mare utilizare a rețelelor SSE și schimbul de instrumente pentru o mai mare eficiență a sistemului.

Analiza cost-sarcină și reprioritizarea

PSC impune raportarea acestor aspecte. Rezultatele măsurătorilor existente ale costurilor și sarcinii trebuie să fie avute în vedere și este nevoie de o analiză suplimentară a modurilor în care se pot obține informații omogene privind costurile și sarcina din partea tuturor statelor membre, precum și a utilizării statisticilor. Ar trebui să se elaboreze o abordare conceptuală a reprioritizării activităților pe baza fișelor de informații recapitulative disponibile pentru fiecare act juridic și ar trebui depus un anumit efort de implementare.

Disponibilitatea resurselor pentru implementarea programului

La nivel de SSE, ar trebui să fie avut în vedere un echilibru adecvat între, pe de o parte, obiectivele definite în PSC și în viziune și, pe de altă parte, stadiul actual al resurselor, care se degradează în institutele de statistică ale multor state membre. O reflecție strategică privind obiectivele pentru a doua jumătate a programului și reevaluarea suplimentară a necesităților utilizatorilor sunt necesare la nivel de SSE, având ca scop stabilirea priorităților strategice și eficientizarea producției statistice.

[1] JO L 344, 28.12.2007.

[2] Conform Tratatelor.

[3] COM (2009)433 din 20.8.2009.

[4] Regulamentul (CE) nr. 223/2009 al Consiliului din 11.3.2009

[5] COM(2009) 404 final din 10.8.2009

[6] Cea de-a 2972 a reuniune a Consiliului pentru afaceri economice și financiare, 10.11.2009.